钦定古今图书集成/明伦汇编/人事典/第031卷 > 颜氏家训 > 《喾妃论》宋·苏洵
## 钦定古今图书集成/明伦汇编/人事典/第031卷 > 颜氏家训 > 《喾妃论》宋·苏洵

《史记》载“帝喾元妃曰姜嫄，次妃曰简狄。简狄行浴，见
燕堕其卵，取吞之，因生契，为商始祖。姜嫄出野，见巨
人迹，忻然践之，因生稷，为周始祖。”其祖商周信矣！其
妃之所以生者，神奇妖滥，不亦甚乎！商周有天下七
八百年，是其享天之禄，以能久其社稷，而其祖宗何
如此之不祥也！使圣人而有异于众庶也，吾以为天
“地必将储阴阳之和，积元气之英以生之，又焉用此二不祥之物哉？燕堕卵于前，取而吞之，简狄其丧心
乎！巨人之迹，隐然在地，走而避之且不暇，忻然践之，
何姜嫄之不自爱也？”又谓行浴出野而遇之，是以简
狄、姜嫄为淫佚无法度之甚者，帝喾之妃，稷、契之母，
不如是也。虽然，史迁之意，必以《诗》有天命，“鳦鸟降而
生商，厥初生民，时惟姜嫄。生民如何？克禋克祀，以弗
无子。”“履帝武敏歆，攸介攸止，载震载夙，载生载育，时
惟后稷”而言之。吁！此又迁求《诗》之过也。毛公之传《诗》
也，以鳦鸟降为祀郊禖之候，“履帝武”为从高辛之行，
及郑之笺而后有吞践之事。当毛之时，未始有迁史
也。迁之说出于疑《诗》，而郑之说又起于《信迁》矣。故天
下皆曰圣人，非人人不可及也。甚矣迁之以不祥，诬
圣人也。夏之衰，二龙戏于庭，藏其漦。至周而发之，化
为鼋，以生褒姒，以灭周。使简狄而吞卵，姜嫄而践迹，
则其生子当如褒姒，以妖惑天下，奈何其有稷契也？
或曰：“然则稷何以弃？”曰：“稷之生也，无菑无害。”或者姜
嫄疑而弃之乎？郑庄公寤生，惊姜氏，姜氏恶之，事固
有然者也。吾非恶夫异也，恶夫迁之以不祥，诬圣人
也。弃之而牛羊避，迁之而飞鸟覆，吾岂恶之哉？楚子
文之生也，虎乳之，吾则不恶夫异也。